姑蘇蔣公北池詩
作者：張方平
朝代：宋

paragraphs: 浙江湯湯，南國之紀。
句章之鄉，居巢之里。
天子命公，二邦更治。
越人之嗟，吳人之喜。
公之爲政，簡而易從。
不嚴而威，敏以有功。
孽不及牙，姦折其緒。
孰施斧斤，不見鋩露。
老稚晏起，壯服于畝。
椸有澣衣，廥有多稌。
公之退公，樂是北池。
飛閣渠渠，虛廊遲遲。
魚跳于藻，渚有鳧鷖。
釣亭檜島，其水漣漪。
公之退公，以豫以游。
邦人喜公，尚無疾憂。
邦人祝公，百祿是遒。
匪公其私，王家之休。
我思建官，公理眾政。
與民最親，惟時守令。
其有不臧，根心之螟。
小猶蟣蝨，膚皮是營。
於鑠有宋，一統萬方。
千里所付，幾人曰良。
凡領王民，守土之吏。
有理如吳，帝道則粹。
我歌北池，爰頌公德。
以告後人，勿汙勿塞。